Z A P I S N I K
s 17. sjednice Vijeća Mjesnog odbora Mimara
održane 12. listopada 2022. godine
u prostorijama MO Mimara, Vodnikova 15, s početkom u 18 sati


U 18 sati počinje 17. sjednica Vijeća Mjesnog odbora Mimara. Prisutni članovi Vijeća Mjesnog odbora (MO) Mimara su Ana Podnar, Lina Budak, Nada Jagetić i Iva Špoljar Šarić.

Predsjednica Vijeća MO Mimara pozdravlja prisutne i konstatira da su na sjednici prisutni svi članovi Vijeća, čime su stečeni uvjeti za raspravu i pravovaljano odlučivanje.


DNEVNI RED

1. Upiti građana
1. Razno

Isti je prihvaćen te predsjednica Vijeća MO Mimara otvara raspravu o zapisniku s 16. sjednice Vijeća MO Mimara. Kako primjedbi na zapisnik nema, Vijeće jednoglasno prihvaća zapisnik s 16. sjednice Vijeća MO Mimara održane 28. rujna 2022. godine.

1. Predsjednica Vijeća obavještava članove o zaprimljenim upitima građana. Bilo je nekoliko upita u vezi odlaganja otpada i zelenih otoka, kao i mogućih sankcija. Posebno ih je zanimalo kad će se na zelene otoke postaviti kante za bio otpad. 
Nastavno na temu otpada, podijeljeni su leci („Obavijest o promjeni usluge sakupljanja otpada u centru Zagreba“) po kaslićima odabranih ulica iz MO Mimara. Gospodinu Juričiću iz Čistoće javljeni su dogovoreni prijedlozi novih lokacija za zelene otoke sukladno dogovoru s prošle sjednice. 

2. Pod točkom Razno, zamjenica predsjednice Vijeća obavještava članove o podnesenoj žalbi protiv rješenja Gradskog ureda za obnovu, izgradnju, prostorno uređenje, graditeljstvo, komunalne poslove i promet od 14.09.2022. kojim se nalaže postavljanje zaštitne ogradice na dužini od oko 160 m na Marulićevom trgu. 

Predsjednica Vijeća obavještava članove da će se 14. koordinacija predsjednika Vijeća Gradske četvrti Donji grad i predsjednika Vijeća Mjesnih odbora vjerojatno održati 18.10.2022. godine. 

Predsjednica Vijeća obavještava članove da je stigao mail s vrlo kratkim rokom za prikupljanje prijedloga za program građenja za 2023. godinu. Dostavljani su sljedeći prijedlozi: 

1) gradnja rasvjete na Srednjoškolskom igralištu
2) postavljanje novih WC-a na Srednjoškolskom igralištu
3) popravak stepenica na istočnom ulazu u park na Mažuranićevom trgu
4) postavljanje WC-a u parku na Mažuranićevom trgu
5) popravak česme u parku na Mažuranićevom trgu ili postavljanje nove ako se ova ne može popraviti

Predsjednica Vijeća obavještava članove o zaprimljenom Zaključku o postavljanju rasvjete na Srednjoškolskom igralištu Vijeća gradske četvrti Donji grad u kojem GČ navodi da ne podržava dio Zaključka VMO Mimara koji je donesen na 13. sjednici VMO Mimara (8. lipnja 2022.) da se postavi rasvjeta na Srednjoškolskom igralištu, a podržava cjelokupno uređenje istog u sklopu kojeg će se riješiti i osvjetljenje. 

Nastavno na posjet g. D.Š. iz Savske ceste 19, u nastavku se raspravlja o problemu buke i trešnje tramvajske pruge na raskrižju Savske i Vodnikove uzrokovane prebrzom vožnjom ZET-ovih tramvaja kroz navedeno raskrižje. 
Članovi VMO Mimara donose zaključak kojim traže od Vijeća gradske četvrti Donji grad da riješi problem buke i trešnje tramvajske pruge na raskrižju Savske i Vodnikove. Potrebno je regulirati promet na način da tramvaji moraju usporiti vožnju prije ulaska u raskrižje (kao što je riješeno u Ilici kod Trga Francuske Republike). 

Na temelju članka 28. Poslovnika Vijeća Mjesnog odbora „Mimara“, Vijeće Mjesnog odbora „Mimara“, na 17. sjednici, 12. listopada 2022., donosi
Z A K L J U Č A K
Problem prebrze vožnje ZET-ovih tramvaja

1. Vijeće Mjesnog odbora „Mimara“ ponovo traži rješavanje problema prebrze vožnje ZET-ovih tramvaja koji uzrokuju buku, trešnju i vibraciju zgrada u Mihanovićevoj i Vodnikovoj ulici te na križanju  Savske i Vodnikove/Jukićeve ulice,na način da smanje brzinu vožnje i uspore kad se približavaju spomenutom raskrižju.

1. Ovaj se zaključak dostavlja Vijeću Gradske četvrti Donji grad.

Zagreb, 12.listopad 2022.
Predsjednica
Vijeća Mjesnog odbora

Iva Špoljar Šarić



Završno se raspravlja o aktualnostima na području MO Mimara, o već donesenim zaključcima te o njihovom izvršenju. Članovi MO Mimara ističu kako nemaju nikakve povratne informacije o zaključcima te mole Vijeće Gradske četvrti da ih obavijest o istima. 
Ponavljaju se sljedeći zaključci: 
· MO Mimara traži od Gradske četvrti uklanjanje praznog kioska s frižiderom u Vodnikovoj ulici jer kiosk cijelu godinu ne radi i samo zauzima prostor nogostupa namijenjen pješacima.

· MO Mimara traži od Gradske četvrti uklanjanje ZET-ovog kioska na Mažuranićevom trgu koji je zatvoren i ne radi ili stavljanje istog u funkciju.

· MO Mimara traži od Gradske četvrti rješavanje problema s beskućnima koji spavaju u Crnatkovoj te ispred hotela Westin i muzeja Mimara i obavještavanje Centra za socijalnu skrb Zagreb – Podružnice Centar o uočenom problemu naših sugrađana koji nemaju krov nad glavom.  

· MO Mimara traži od Gradske četvrti sprečavanje prometa (vožnje) vozilima po Rooseveltovom trgu (ispred muzeja Mimara) postavljanjem pomičnih žardinjera ili slično. Tamo se ponekad zaustavljaju školski autobusi, ali to nije svakodnevno te bi za to trebalo koristiti autobusnu stanicu na Mažuranićevom trgu. 

· MO Mimara traži od Gradske četvrti hitno rješavanje problema nepropisnog parkiranja automobila na pločniku ispred i oko noćnog kluba H2O, kao i na nogostupu ispred istočne strane hotela Westin (u dijelu ispred noćnog kluba Ray i trgovine DM), a sada i južnije po zelenoj površini osobito tijekom vikenda kad spomenuti klub radi.

· MO Mimara traži od Gradske četvrti postavljanje lanca ispred Državnog arhiva na Marulićevom trgu kako bi se spriječilo parkiranje po parku.

· MO Mimara traži od Čistoće redovito čišćenje stajališta za tramvaje u Savskoj, Vodnikovoj i na Rooseveltovom trgu budući da su nadstrešnice na tim stanicama izrazito prljave.

· MO Mimara traži od Čistoće redovito čišćenje i pranje obje strane Crnatkove ulice uključujući i južni dio nogostupa koji je odvojen zelenom površinom od ceste.

· MO Mimara traži od Gradske četvrti da se provede njihov zaključak vezan za autobusno stajalište u Jukićevoj ulici budući da isto i dalje postoji te se autobusi ondje često parkiraju tijekom razdoblja od više dana. 

Kako više nije bilo pitanja ni komentara, članovi Vijeća MO Mimara dogovaraju termin sjedeće sjednice u 23. studenog 2022. godine u 18.00 sati. 

Sjednica je završila u 18:45 sati. 


Zapisnik vodila: Iva Špoljar Šarić

Zagreb, 12. listopada 2022.

